Anova non participará en ningunha das candidaturas que concorrerán nas circunscricións galegas para as eleccións xerais do 28 de abril. A menos de doce horas para o peche do prazo legal do rexistro de coalicións, ás 23:59 deste venres 15 de marzo, a formación impulsada por Xosé Manuel Beiras e actualmente liderada por Antón Sánchez constatou que as negociacións con Podemos e Esquerda Unida non frutificaron nunha coalición a tres bandas e desbota, asemade, outras opcións como presentarse en solitario.

Aspectos como a designación das persoas para encabezar as listas da Coruña e Pontevedra tornaron en obstáculos insalvables nas negociacións, que se prolongaron ata este xoves

As negociacións para esta alianza estendéronse durante as últimas semanas e chegaron ata este mesmo xoves, segundo fontes consultadas por Praza.gal. No entanto, aspectos como a adscrición das persoas que encabezarían as candidaturas pola Coruña e Pontevedra, nas que a priori a alianza tería máis posibilidades de obter representación, tornaron en obstáculos insalvables.

Pola banda de Podemos e EU, que en gran parte das circunscricións xa teñen pechada a súa alianza baixo o nome Unidas Podemos, apostouse por Antón Gómez-Reino como número un da candidatura coruñesa e por Yolanda Díaz nese mesmo posto en Pontevedra. Gómez-Reino e Díaz foran primeiro e segunda na lista de En Marea nas anteriores xerais, nas que Miguel Anxo Fernán-Vello, de Anova, encabezara a candidatura por Lugo e Alexandra Fernández, a de Pontevedra. As formacións tampouco deron pechado un acordo sobre eventuais quendas nos escanos no caso de non obteren representación todos os socios da alianza.